Sihtfinantseerimisleping 51

	11.01.2024

Kaitsevägi, registrikood 70008641, asukohaga Juhkentali 58, 15007 Tallinn, keda esindab Kaitseväe põhimääruse ja Kaitseväe juhataja 09.10.2014 käskkirjaga nr 279 antud volituse alusel Kaitseväe Akadeemia (edaspidi KVA) ülem brigaadikindral Vahur Karus
ja
Tartu Ülikool registrikood registrikood 74001073, asukohaga Ülikooli 18, Tartu 50090, keda esindab rektori 29.12.2017 käskkirja nr 19 alusel Tartu Ülikooli (edaspidi TÜ) grandikeskuse juhataja Siret Rutiku, 

(edaspidi ühiselt nimetatud pooled) sõlmisid heas usus sihtfinantseerimislepingu (edaspidi leping) alljärgnevas:

1.	Üldsätted
1.1.	Lepingu dokumendid koosnevad lepingust ja lepingu lisadest, mis on lepingu lahutamatud osad ja omavad lepinguga võrdset juriidilist jõudu.
1.2.	Leping jõustub allakirjutamisest ja kehtib kuni 31.12.2024.

2.	Lepingu eesmärk ja ülesanded
2.1.	Lepingu põhieesmärk on edasi arendada koostööraamistikku kaitsealase teadus- ja arendustegevuse üldpädevuse "Tehnoloogiad" arendamiseks ja hoidmiseks õppe-, teadus- ja arendustegevuse kaudu poolte vahel.
2.2.	Kaitseväes on üldpädevuse „Tehnoloogiad“ arendamise ja hoidmise eest vastutavaks struktuuriüksuseks KVA.
2.3.	Lepingu eesmärgid:
2.3.1.	Elektroonilise võitluse teadussuuna arendamine Eestis;
2.3.2.	Uurida ja arendada passiivradari tehnoloogiat ja arendada valdkondlikku kompetentsi Eestis;
2.3.3.	Edendada pooltevahelist koostööd ühise õppe-, teadus- ja arendustegevuse kaudu.
2.4.	Uurimissuuna arendamine ja hoidmine ning lepingu eesmärkide saavutamiseks vajalike tegevuste tulemuslikkuse tagamine sõltub järgmistest tingimustest:
2.4.1.	tihe seos prioriteetsete kaitsevõimete arendamisega;
2.4.2.	sisuline asjakohasus ja tõhusus;
2.4.3.	kõrge akadeemiline tase;
2.4.4.	sidusus sõjalise kaitse vajadustega;
2.4.5.	tõhus ja järjepidev koostöö Kaitseministeeriumi valitsemisala uurimissuunaga seotud struktuuriüksustega.

3.	Koostöötegevused ja mõõdikud
3.1.	Lepingu põhieesmärgi saavutamiseks elluviidavad koostöötegevused peavad olema seotud lepingus sätestatud uurimissuuna arendamise ja hoidmisega.
3.2.	Koostöötegevuste hulka võib kuuluda:
3.2.1.	uurimissuuna kestlikkuse tagamine;
3.2.2.	TÜ esindajad on lepingu kehtivuse perioodil osalenud vähemalt ühe avaldamiseks aktsepteeritud kõrgetasemelise teaduspublikatsiooni koostamises (vastavalt Eesti Teadusinfosüsteemi teadustegevuse tulemuste klassifikaatori punktile 1.1.);
3.2.3.	teadlaste ja ekspertide kaasamine uurimissuunaga seotud otsustusprotsessidesse;
3.2.4.	uurimissuunaga seotud ettekannete pidamine Kaitseministeeriumi valitsemisala sisestel nõupidamistel;
3.2.5.	muud teemakohased tegevused, mis otseselt toetavad punktis 2.3. loetletud eesmärkide täitmist.
3.3.	Punktis 3.2. nimetatud koostöötegevuste edukust hinnatakse järgmiste koondmõõdikute abil:
3.3.1.	teostatud arvutused tüüpiliste passiivradariga tuvastatavate objektide radarristlõigete leidmiseks ning tulemused üle antud KVA-le;
3.3.2.	uurimissuunaga seotud publikatsioon on vastu võetud kõrgetasemelisse teadusajakirja hiljemalt 31.01.2025 ning on esinetud vähemalt ühe teadusliku ettekandega KVA määratud üritusel.

4.	Toetus koostöötegevuste elluviimiseks
4.1.	Lepingu täitmiseks vajalike koostöötegevuste elluviimist toetatakse Kaitseväe eelarvest (kulukonto 45) kogusummaga 22 000 (kakskümmend kaks tuhat) eurot, mis kantakse üle hiljemalt 15.02.2024.
4.2.	Kaitsevägi kohustub kandma punktis 4.1 nimetatud toetuse TÜ arveldusarvele EE281010102000234007 SEB pangas.
4.3.	Toetusest makstavateks abikõlblikeks kuludeks on personalikulud (sh maksud), stipendiumid, juhendamisega seotud kulud; teadustööks vajalike materjalide ja väikevahendite kulud; lähetuskulud; teadustöö tulemuste publitseerimisega seotud kulud; teadussündmuste, täiendõppekursuste, seminaride, loengusarjade ja õppepäevade korraldamisega seotud kulud; teadusaparatuuri remondi- ja hoolduskulud; üldkulu; täiendavad põhjendatud sisse ostetavad teadus- ja arendusteenused.
4.4.	Abikõlblike kulude kasutamist tuleb dokumenteerida, esitades kvartaalsed tekkepõhised kuludokumendid ja lõpparuande (aruandele tuleb lisada tekkepõhine raamatupidamiskirjete nimistu koos seletuskirjaga aruandeperioodi kulude kohta kululiikide lõikes) vastavalt TÜ raamatupidamise eeskirjas sätestatud reeglitele.
4.5.	Lepingu alusel makstavast toetusest ei toetata põhivara soetamist (sh amortisatsioonikulusid).
4.6.	Kui abikõlblikud kulud on lepingu lõppemisel väiksemad kui punktis 4.1. nimetatud summa, tuleb jääk Kaitseväele tagasi kanda Rahandusministeeriumi arveldusarvele (Swedbank EE932200221023778606 või SEB EE891010220034796011, viitenumber 2800082844) hiljemalt 2 (kaks) kuud peale lepingu lõppemist, kuid mitte hiljem kui 28.02.2025.

5.	TÜ kohustub koostöö raames:
5.1.	Kasutama toetust uurimissuuna arendamiseks.
5.2.	Tegema tõhusat koostööd KVAga.
5.3.	Tutvustama koostöötegevusi KVA määratud (teadus)sündmustel.
5.4.	Viitama Kaitseväe toetusele asjakohastel esinemistel ja seotud publikatsioonides.
5.5.	Kasutama toetust lepingus ja lepingu lisades kokku lepitud korras ja tingimustel:
5.5.1.	esitama koostöötegevuste elluviimise kohta lõpparuande hiljemalt 23.12.2024, millele on lisatud punktis 4.4 nõutud tekkepõhine raamatupidamiskirjete nimistu;
5.5.2.	arvestama lepingu täitmisel ja koostöötegevuste läbiviimisel KVA esitatud märkuste ja juhistega.
6.	Kaitsevägi kohustub koostöö raames:
6.1.	Aktiivselt osalema vajalikes koostöötegevustes.
6.2.	Üle vaatama ja hindama lepingu punktis 5.5.1. nimetatud aruande 20 (kahekümne) tööpäeva jooksul.
6.3.	Toetama TÜ-d rahvusvahelise kaitsealase infovahetuse korraldamisel.
6.4.	Tagama, et TÜ on informeeritud lepinguga seonduvate Kaitseministeeriumi ja Kaitseväe käimasolevate teadus- ja arendusprojektide eesmärkidest ja kulgemisest, järgides sealjuures sätestatud julgeolekunõudeid ja konfidentsiaalsustingimusi.
6.5.	Andma tegevusteks vajaliku sisendi TÜ-le üle kokkulepitud tähtajaks, või tähtaja puudumisel piisava ajavaruga, et oleks mõistlikult võimalik tegevuste tähtaegne ja kvaliteetne elluviimine, sh aruannete tähtaegne koostamine.

7.	Koostöötegevuste juhtimine
7.1.	Lepingu täitmiseks vajalike koostöötegevuste elluviimist juhivad ja koordineerivad KVA poolt KVA õppeosakonna elektroonilise võitluse kompetentsikeskuse juhataja Kaarel Piip (kaarel.piip@mil.ee) ja TÜ poolt TÜ füüsika instituudi nanostruktuuride füüsika labori juhataja, mikro- ja nanooptika kaasprofessor Siim Pikker (siim.pikker@ut.ee).

8.	Julgeolekunõuded ja konfidentsiaalsus. Intellektuaalomandi kuuluvus
8.1.	TÜ kohustub täitma Kaitseministeeriumi ja tema valitsemisala asutustes kehtivaid julgeolekureegleid, mida KVA on TÜ-le eelnevalt tutvustanud. Juhul, kui TÜ kasutab alltöövõtjaid, tuleb need eelnevalt kirjalikult kooskõlastada KVAga ning ka neile rakenduvad kõik lepingus sätestatud julgeolekunõuded. Alltöövõtjate poolt julgeolekunõuete täitmise eest vastutab TÜ.
8.2.	Asutusesiseseks kasutamiseks tunnistatud teavet töödeldakse vaid TÜ automatiseeritud infosüsteemides, mis on kaetud asutusesiseste fikseeritud ja dokumenteeritud infoturbereeglitega.
8.3.	TÜ töötleb asutusesiseseks kasutamiseks tunnistatud teavet avaliku teabe seaduse ja selle rakendusaktidega sätestatud korras.
8.4.	TÜ ei tohi asutusesiseseks kasutamiseks tunnistatud teavet reprodutseerida ega avaldada mistahes kolmandatele isikutele, sh isikutele, kellel puudub vastav juurdepääsuõigus ja teadmisvajadus.
8.5.	Pooled peavad lepingu täitmise käigus teatavaks saanud informatsiooni konfidentsiaalseks ja neil on keelatud selle kolmandatele isikutele teatavaks tegemine ilma info omaja kirjaliku nõusolekuta, välja arvatud seaduses ettenähtud juhtudel.
8.6.	Konfidentsiaalse teabe identifitseerimiseks peab see olema kas kirjalikus või digitaalses vormis, varustatuna märkega "konfidentsiaalne". Kui konfidentsiaalset teavet edastatakse poolele esmakordselt suulises vormis, kohustub edastaja andma teabele kirjaliku või digitaalse vormi koos eelnimetatud märkega 10 (kümne) tööpäeva jooksul arvates selle suulise konfidentsiaalse teabe edastamisest. Nimetatud vorminõude täitmata jätmine ei anna pooltele ega teistele isikutele õigust suulises vormis edastatud konfidentsiaalset teavet avalikustada.
8.7.	Kaitseväel on õigus kontrollida juurdepääsupiiranguga teabe kaitse nõuete täitmist TÜ poolt.
8.8.	TÜ on kohustatud kuni 10 (kümne) tööpäeva jooksul vastama Kaitseväe päringule, mis puudutab lepingu täitmise käigus töödeldud teavet, selle kaitse meetmeid või lepingust tulenevate julgeolekunõuete järgimist TÜ poolt.
8.9.	TÜ kohustub kaitsma lepingu käigus edastatud või loodud asutusesiseseks kasutamiseks tunnistatud teavet ka pärast lepingu lõppemist kuni teabel märgitud juurdepääsupiirangu tähtajani.
8.10.	Lepingus kirjeldatud julgeolekunõuete (sh kooskõlastus- ja teabeturbereeglid) oluline rikkumine või julgeolekunõuete täitmise kohta teadlik valeandmete esitamine TÜ poolt on aluseks lepingu ühepoolsele ennetähtaegsele ülesütlemisele Kaitseväe poolt.
9.	Poolte vastutus
9.1.	Pool ei vastuta viivituste eest oma kohustuste täitmisel, kui viivitus on tekkinud teise poole tegevuse või tegevusetuse, sh sisendi andmise viibimise tõttu.
9.2.	Pooled täidavad omapoolseid kohustusi nõuetekohaselt, mõistlikult, heas usus, järgides vajalikku hoolsust ning arvestades tavasid ja praktikat. Lepingu täitmisest tekkivad vaidlused lahendatakse läbirääkimiste teel. Kokkuleppe mittesaavutamisel kuuluvad vaidlused lahendamisele kohtus.
9.3.	Pooled vastutavad teisele poolele lepingu rikkumise või täitmata jätmisega tekitatud kahjude eest õigusaktidega sätestatud korras.
9.4.	Lepingust tulenevate kohustuste rikkumine on vabandatav, kui pool on rikkunud kohustust vääramatu jõu tõttu. Pooled loevad vääramatuks jõuks asjaolu, mida kohustust rikkunud pool ei saanud mõjutada ja mõistlikkuse põhimõttest lähtudes ei saanud temalt oodata, et ta lepingu sõlmimise ajal selle asjaoluga arvestaks või seda väldiks või takistava asjaolu või selle tagajärje ületaks.
9.5.	Pool, kes ei suuda oma kohustusi vääramatu jõu tõttu täita, peab viivitamatult (hiljemalt viie tööpäeva jooksul) teatama teisele poolele nimetatud olukorra tekkimisest ja lõppemisest. Mitteteatamine või mitteõigeaegne teatamine võtab poolelt õiguse viidata rikkumise vabandatavusele (vääramatu jõu esinemisele) ning teavitamise kohustust rikkunud pool vastutab lepingulise kohustuse rikkumise eest vastavalt kehtivale õigusele.

10.	Poolte kontaktisikud lepingu täitmisel
10.1.	Lepinguga seotud üldinformatsiooni vahetamiseks määravad pooled lepingu punktides 10.2. ja 10.3. nimetatud kontaktisikud.
10.2.	Kaitseväe kontaktisikuks on KVA rakendusuuringute osakonna teadustöö korralduse spetsialist Epp Leete (epp.leete@mil.ee).
10.3.	Tartu Ülikooli kontaktisikuks on Tartu Ülikooli grandikeskuse riigisiseste projektide koordinaator Kadri Põldsaar (kadri.poldsaar@ut.ee).
10.4.	Kontaktisikute muutumisel kohustuvad pooled üksteist informeerima e-posti vahendusel 10 (kümne) tööpäeva jooksul uue kontaktisiku andmetest. Kontaktisiku haiguse, puhkuse või muu eemalviibimise ajaks määravad pooled asenduskontaktisiku, kelle andmed saadetakse koheselt teisele poolele.

11.	Lõppsätted
11.1.	Lepingut võib poolte kokkuleppel muuta või täiendada. Lepingu muudatused ja täiendused vormistatakse kirjalikult lepingu lisana ja kirjutatakse alla poolte poolt. Lepingu lisad jõustuvad, kui pooled on need allakirjutanud ja pooled ei lepi kokku teisiti.
11.2.	Pool võib lepingu üles öelda juhul, kui teine pool rikub oluliselt õigusaktidest või lepingust tulenevaid kohustusi.
11.3.	Poolte vahelised lepingu täitmisega seotud teated peavad olema vormistatud kirjalikult, välja arvatud juhtudel, kui sellised teated on informatsioonilise iseloomuga, mille edasiandmisega teisele poolele ei kaasne õiguslikke tagajärgi.
11.4.	Teade loetakse kättesaaduks, kui teade on üle antud allkirja vastu või saadetud tähitud kirjaga teisele poolele ning postitamisest on möödunud 10 (kümme) tööpäeva. Informatsioonilist teadet võib edastada telefoni ja e-posti teel.

Allkirjad

Kaitsevägi	 Vahur Karus	[ allkirjastatud digitaalselt ]

Tartu Ülikool	 Siret Rutiku	 [ allkirjastatud digitaalselt ]